Kvindelige Studenters Sangforening

Kvindelige Studenters Sangforening (KSS) er det offisielle kvinnekoret ved Universitetet i Oslo, stiftet i 1895. Det regnes som verdens eldste akademiske kvinnekor, med en lang og innholdsrik historie. Koret har spilt en viktig rolle både for universitetet og for kvinnekor i Norge, samtidig som det har hevdet sin plass i musikkhistorien med sine musikalske prestasjoner og uroppføringer av verk for kvinnekor.  

Dagens kor er preget av et svært høyt musikalsk nivå. Koret er det høyeste rangerte norske koret i verden på Interkulturs ranking. 

 Historie 
Koret ble stiftet 8. desember 1895 av de tre medisinerstudentene Louise Isachsen, Kristine Munch og Elise Holmboe. Etter en festkonsert i Universitetets Aula med Den norske Studentersangforening høsten 1895, ble de så begeistret at de ville danne et kor for kvinnelige studenter. Elise Holmboe døde få år etter stiftelsen, men Munch og Isachsen var drivkrefter i Kvindelige Studenters Sangforening i flere år. 

Korets første opptreden fant sted i Studentersamfundet våren 1896. Den første konserten ble holdt i Drammen den 11. mai 1897. Solister på konserten var Ella Anker og Gudrun Domaas.

Fra våren 1897 var Kristine Bonnevie med i korets styre, og hun forble senere en engasjert støttespiller for Kvindelige Studenters Sangforening. Det var også på hennes initiativ at koret fikk sitt eget merke til å bære på kjolebrystet eller jakkeslaget; en sølvlyre på en sløyfe av blå og hvite silkebånd.

De første tiårene etter koret ble stiftet deltok koretved flere større markeringer i regi av Universitet i Oslo universitetet. Blant annet var koret tilstede ved avdukingen av Camilla Collett-monumentet i 1911. Koret har siden 1895 arrangert konserter og reist på turnéer, konkurranser og sangstevner både i inn- og utland . 

 Dirigenter 
Kvindelige Studenters Sangforenings første dirigent var O.A. Grøndahl, som fra før dirigerte Den norske Studentersangforening. Dirigenter gjennom tidene har vært:
 Marit Tøndel Bodsberg (fra 2008)
 Brit Karin Wetteland (høsten 2006–våren 2007)
 Anne Karin Sundal (2003–2008)
 Tor Morten Halvorsen (1997–2003)
 Ann Sæthre (1992–1997)
Ivar Solberg (vikar 1990-1991)
 Christian Killengreen (1978–1992, med Grete Pedersen og Jacqueline Ekgren i perioder)
 Ingeborg Kindem (1966–1978)
 Agnes Brevig (1935–1966)
 Emil Nielsen (1929–1935) 
 Per Winge (1912–1928) 
 O.A. Grøndahl (1910–1912)

 Alfred Russ (1905–1909)

 O.A. Grøndahl (1896–1905, med O.M. Sandvik en periode i 1904 under Grøndahls sykdom)

 Konkurransedeltagelser 
Koret er det høyeste rangerte norske koret i verden på Interkulturs ranking. 

I september 2009 deltok KSS i Grieg Internasjonale Korfestival i Bergen der de kom på tredjeplass i klassen for folkemusikk, samt en sammenlagt tredjeplass i klassen for sakral musikk. 

I oktober 2011 reiste KSS til Manchester for å representere Norge og NRK i den internasjonale korkonkurransen Let the peoples sing, og vant 3.-plass i klassen for voksenkor. 

KSS deltok sommeren 2015 i konkurransene European Choir Games and Grand Prix Nations i Tyskland i 2015, der koret gikk av med seier både i den prestisjetunge folkloreklassen og klassen for blandede-, manns- og kvinnekor med noen av konkurransens høyeste poengsummer. Prestasjonene under konkurransen har ført til at KSS i 2015 ble rangert som verdens beste kvinnekor på Interkulturs verdensranking for kor, en plassering koret fortsatt holder i dag.

Høsten 2017 deltok koret på en konkurranse arrangert av European Grand Prix for Choral Singing i Tolosa, Spania. Koret fikk andreplass i klassen Folklore og fjerdeplass i Polyfoni.

Våren 2019 deltok koret i Fleischmann International Trophy Competition i Cork, Irland, og vant en tredjeplass. I august 2019 deltok koret i Grand Prix of Nations under European Choir Games i Gøteborg, arrangert av Interkultur. Her gikk koret av med seieren både i klassen for voksenkor og folklore, med noen av konkurransens høyeste poengsummer. 

KSS var våren 2023 det første kvinnekoret til å vinne 1.plass i den internasjonale korkonkurransen International Baltic Sea Choir Competition. 

I 2025 deltok koret igjen i Interkulturs konkurranse Grand Prix of Nations under European Choir Games i Aarhus, Danmark. Denne gangen vant de 1.plass i kategoriene Folklore og Adult Choir. I kategorien Folklore mottok de 94,94 poeng og i Adult Choir mottok de 97 poeng.

 Diskografi 
 2023: Magnificat (Lawo Classics) med Ellen Andrea Wang
 2020: Stille som sne (LAWO Classics)
2019: Kaval Sviri (LAWO Digital) Petar Liondev, Tanya Parvanova
2019: Pange Lingua (LAWO Digital) György Orbán, Thomas Aquinas 
2018: Som den gylne sol frembryter (LAWO Classics), med musikk av Henrik Ødegaard, Alfred Paulsen, Idunn Vindspoll Arnesen, Trine Franksdatter, Carl Gustav Sparre Olsen, Kim André Arnesen, Per Winge, Conradin Kreutzer, Mette Østby Madsen, Joachim Knoph, Sigurd Islandsmoen, Christoph Ernst Friedrich Weyse, Marit Tøndel Bodsberg Weyde, Halfdan Kjerulf og Emil Nielsen.
 2017: Kom Regn (LAWO Classics), med musikk av Arne Nordheim, Bjørn Kruse, Egil Hovland, Fartein Valen og Knut Nystedt
2013: Brahms ‎(LAWO Classics), med Marit Tøndel Bodsberg Weyde
2009: Arme Jord Ha Jolefred ‎(LAWO Classics), med Marit Tøndel Bodsberg Weyde og Sigurd Hole

 Referanser 

 Eksterne lenker 
kvindesang.no – Kvindelige Studenters Sangforenings hjemmeside (besøkt 31. mars 2019)

Kategori:Norske kor
Kategori:Studentforeninger ved Universitetet i Oslo
Kategori:Organisasjoner etablert i 1895
Kategori:Kor i Oslo